《挽张南轩先生八首 其五》
宋代·彭龟年

吴楚尚禨鬼，习俗久已尨。淫词张郁气，驰走如奔泷。

春秋严报祈，夜鼓纷逢逢。娱神杂羽翿，酾酒堆罂缸。

间用次睢社，千金博奇庬。公能揭正理，开此一世憃。

宁关祠有无，庐屋记崆㟅。要令冥行人，从兹得明釭。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。